《琵琶行》
唐代·牛殳

何人斸得一片木，三尺春冰五音足。一弹决破真珠囊，迸落金盘声断续。

飘飘飖飖寒丁丁，虫豸出蛰神鬼惊。秋鸿叫侣代云黑，猩猩夜啼蛮月明。

潏潏汩汩声不定，胡雏学汉语未正。若似长安月蚀时，满城敲鼓声噒噒。

青山飞起不压物，野水流来欲湿人。伤心忆得陈后主，春殿半酣细腰舞。

黄莺百舌正相呼，玉树后庭花带雨。二妃哭处山重重，二妃没后云溶溶。

夜深霜露锁空庙，零落一丛斑竹风。金谷园中草初绿，石崇一弄思归曲。

当时二十四友人，手把金杯听不足。又似贾客蜀道间，千铎万磬鸣空山。

未若此调呦呦兮啁啁，嘈嘈兮啾啾。引之于山，兽不能走。

吹之于水，鱼不能游。方知此艺不可有，人间万事凭双手。

若何为我再三弹，送却花前一尊酒。

作者简介：约为中唐以后人。善作长篇歌行。《全唐诗》存诗2首，皆出《文苑英华》卷三三四。